Philip Edward Wilson

**Philip Edward Wilson** (1950–2021) var en australsk katolsk geistlig og erkebiskop av Adelaide. Han var president for Australian Bishops' Conference. Han ble dømt, men i høyere rettsinstans frikjent, for å ha dekket over seksuelle overgrep. Han spilte en nøkkelrolle i å reformere kirkens håndtering av overgrepssaker i Australia.

## Liv og virke
### Prest
Philip Wilson, den eldste av fem søsken, studerte filosofi og teologi ved St. Patrick's Seminary i Manly, og Sydney Catholic Institute. Hjelpebiskopen i Sydney, Edward Bede Clancy, ordinerte ham til prest den 23. august 1975. Han arbeidet først i menighetssejelesorgen i New South Wales. 

I 1977/78 fullførte han doktorgradsstudier i utdannelse i New York. I 1978 ble han direktør for religiøs utdannelse i bispedømmet Maitland (det senere bispedømmet Maitland-Newcastle). I 1983 tok han på seg et pastorat i Maitland og i 1987 ble han utnevnt til generalvikar. Fra 1990 til 1995 studerte han kanonisk rett ved Catholic University of America i Washington, D.C.

### Biskop av Wollongong
Pave Johannes Paul II utnevnte ham til biskop av Wollongong den 12. april 1996. Han ble ordinert til biskop av erkebiskopen av Sydney, kardinal Edward Bede Clancy, den 10. juli samme år; medkonsekratorer var Leo Morris Clarke, biskop emeritus av Maitland-Newcastle, og William Edward Murray, biskop emeritus av Wollongong.

I løpet av sin tid som biskop av Wollongong fikk Wilson i oppgave å håndtere en påstått kultur med utilstrekkelige reaksjoner på barnemishandling fra presteskap i bispedømmet. Wilsons forgjenger, biskop Murray, var blitt kritisert under offentlige høringer av *Wood Royal Commission* for ikke å handle på beskyldninger om seksuelle overgrep i bispedømmet og hadde offentlig innrømmet at han ikke visste hvordan han skulle håndtere dem. Ved fremleggelse av funnene fra Wood Commission ga Wilson en formell unnskyldning til ofrene for overgrep fra presteskap i bispedømmet.

### Koadjutorerkebiskop, så erkebiskop, av Adelaide
Den 30. november 2000 utnevnte paven ham til koadjutorerkebiskop av Adelaide. Da Leonard Faulkner trakk seg den 3. desember 2001, etterfulgte han ham som erkebiskop av Adelaide. 

I 2002 ble han den første australske erkebiskopen som ble invitert til å delta i en arbeidssesjon til United States Conference of Catholic Bishops. Sesjonen kom i kjølvannet av et hastemøte mellom de amerikanske biskopene og pave Johannes Paul II angående seksualovergrepskrisen i Kirken. Monsignor Wilson ble valgt på grunn av sin erfaring med å håndtere forbrytelser begått av geistlige mens han var biskop av Wollongong.

Philip Wilson var president for Australian Catholic Bishops Conference (ACBC) fra 2006 til 2012 og dens visepresident fra 2012 til 2016.

I 2017, under Australian Marriage Law Postal Survey om likekjønnede ekteskap, var erkebiskop Wilson på «Nei»-siden, og definerte ekteskap som kun «mellom én mann og én kvinne» med «sin fundamentalle rolle å oppdra barn som del av Guds plan for hele den menneskelige familie».

### Dom i første rettsinstans… med konsekvenser
Den 22. mai 2018 ble Wilson funnet skyldig av en tingrettsdomstol i Newcastle for å ha forhindret rettsforfølgelse av en prest som ble sagt å ha forgrepet seg seksuelt på minst fire gutter på 1970-tallet. Wilson erklærte deretter at han ville tre til side (*stand aside)* fra sitt embede inntil videre.  Den 3. juni 2018 utnevnte pave Frans biskopen av Port Pirie, Gregory O'Kelly, til apostolisk administrator *sede plena* for erkebispedømmet Adelaide, og suspenderte offisielt Wilsons plikter som erkebiskop.

Den 3. juli 2018 ble Wilson dømt til ett års ubetinget fengsel. Han var den høyest rangerte katolske geistlige i verden som ble stilt for retten på siktelser for å dekke over overgrep mot barn. Fordi Wilson ble diagnostisert med tidlig stadium av Alzheimers sykdom, tillot retten ham å sone straffen som husarrest med et elektronisk ankelbånd. 

**Anke:** Erkebiskop Wilson anket dommen, og fortsatte å nekte å fratre definitivt. Den 19. juli 2018 appellerte Australias statsminister Malcolm Turnbull til pave Frans om å sparke biskopen; Australias *National Council of Priests* (NCP), som omfattet rundt 1700 prester, støttet sterkt denne og andre appeller til paven, og sa at fjerning ville være *«til det beste for kirken i Australia og det beste for Guds folk i erkebispedømmet  Adelaide.* Den 30. juli 2018 innvilget paven Wilsons fratreden. Han begynte på soning av sin dom den 14. august 2018.

### Ankedomstolen ... frikjennelse
Ankedomstolen frikjente Wilson i desember 2018, og artikulerte en knusende analyse av førsteinnstans rettsforhandling. 

Wilson ble frifunnet for alle anklagene han tidligere var blitt funnet skyldig i. Dommer Roy Ellis fra *Newcastle District Court* sa, da han avsa sin kjennelse, at mistanke ikke er et substitutt for bevis og at Wilson var et intelligent og artikulert vitne som ikke forsøkte å sverte sin anklagers navn under sitt forsvar. Dommer Ellis fastslo at for en domfellelse måtte påtalemyndigheten bevise utover rimelig tvil at en påstått samtale hadde funnet sted i 1976, at Wilson hadde trodd det på det tidspunktet, og husket det i 2004. Tingretten la større vekt på en skriftlig uttalelse av en annen prest (Glen Walsh) som uttalte at han i 2004 hadde søkt råd fra Wilson om hvordan han skulle reagere på å bli instruert av biskopen på den tiden til å skjule en annen påstand mot Fletcher. Ellis fant det utenkelig at Wilson ville råde Walsh til å vende seg til myndighetene, hvis han også selv hadde informasjon om et annet offer.

Frifinnelsen kom etter at Wilson allerede hadde sonet fire måneder av sin 12 måneders husarrest. Fletchers ofre uttrykte ekstrem skuffelse over Wilsons frifinnelse. Direktøren for offentlige påtalemyndigheter hadde blitt rapportert å vurdere et kjæremål fir Høyesterett i New South Wales, men kunngjorde den 20. desember at det ikke var noen rimelige utsikter til å lykkes med anke på feil lovanvendelse

Philip Wilson døde 17. januar 2021, 70 år gammel. Han hadde hatt dårlig helse i lang tid og led av kreft.

## Episkopalgenealogi
Hans episkopalgenealogi er:

* Kardinal Scipione Rebiba (1504-1577) 
* Kardinal Giulio Antonio Santori (1532-1602) * bispeviet 1566
* Kardinal Girolamo Bernerio (1540-1611) *1586
* Erkebiskop Galeazzo Sanvitale (1566-1622) *1604
* Kardinal Ludovico Ludovisi  (1595-1632) *1621
* Kardinal Luigi Caetani (1595-1642) *1622
* Kardinal Ulderico Carpegna (1595-1679) *1630
* Kardinal Paluzzo Paluzzi Altieri degli Albertoni (1623-1698) *1666
* Pave Benedikt XIII (1649-1730) *1675
* Pave Benedikt XIV (1675-1758) *1724
* Pave Klemens XIII (1693-1769) *1743
* Kardinal Marcantonio Colonna (1724-1793) *1762
* Kardinal Hyacinthe-Sigismond Gerdil (1718-1802) *1777
* Kardinal Giulio Maria della Somaglia (1744-1830) *1788
* Kardinal Carlo Odescalchi (1785-1841) *1823
* Kardinal Costantino Patrizi Naro (1798-1876) *1828
* Kardinal Serafino Vannutelli (1834-1915) *1869
* Kardinal Domenico Serafini (1852-1918) *1900
* Kardinal Pietro Fumasoni Biondi (1872-1960) *1916
* Erkebiskop Filippo Bernardini (1884-1954) *1933
* Kardinal Norman Thomas Gilroy (1896-1977) *1935
* Kardinal James Darcy Freeman (1907-1991) *1957
* Kardinal Edward Bede Clancy (1923-2014) *1974
* Erkebiskop *Philip Edward Wilson* (1950-2021) *1996

## Referanser